b'\n_START_ARTICLE_\nMat d\'alfil i cavall\n_START_SECTION_\nHist\xc3\xb2ria i m\xc3\xa8todes\n_START_PARAGRAPH_\nUn m\xc3\xa8tode per fer escac i mat \xc3\xa9s l\'anomenat "M\xc3\xa8tode W", proposat per Philidor al seu fam\xc3\xb3s tractat de 1749 Analyse du jeu des \xc3\x89checs. Un altre m\xc3\xa8tode \xc3\xa9s el conegut com a "M\xc3\xa8tode de Deletang" o "els Triangles de Deletang" (de la Villa 2008:17,204\xe2\x80\x939), que implica confinar el rei solitari en una s\xc3\xa8rie de tres triangles rectangles is\xc3\xb2sceles que van minvant de mida, amb la cantonada "bona" en l\'angle de 90 graus del triangle.  Algunes de les idees d\'aquest m\xc3\xa8tode daten de tan aviat com 1780 per\xc3\xb2 el sistema complet es public\xc3\xa0 per primer cop el 1923 per Daniel Deletang (Pandolfini 2009:49). Aquest m\xc3\xa8tode necessita de cinc a deu moviments m\xc3\xa9s que el m\xc3\xa8tode W de Philidor per\xc3\xb2 hi ha menys regles i encara es pot aconseguir el mat abans que tingui efecte la regla dels cinquanta moviments. El seu " segon triangle" o "triangle del mig" \xc3\xa9s t\xc3\xadpic en els m\xc3\xa8todes m\xc3\xa9s est\xc3\xa0ndards (vegeu m\xc3\xa9s avall). De tota manera, l\'escac i mat pot ser for\xc3\xa7at sense fer servir estrictament cap dels m\xc3\xa8todes.  Incidentalment, l\'escac i mat pot ser fet de m\xc3\xa9s de 460 maneres (posicions) diferents (Sunnucks 1970:68).\n_START_SECTION_\nImport\xc3\xa0ncia\n_START_PARAGRAPH_\nLes opinions difereixen pel que fa a s\xc3\xad o no un jugador hauria d\'aprendre el procediment per  fer aquest escac i mat. James Howell omet el mat amb dos alfils al seu llibre perqu\xc3\xa8 rarament ocorre, per\xc3\xb2 hi inclou el mat d\'alfil i cavall. Howell diu que l\'ha tingut tres vegades (sempre amb el b\xc3\xa0ndol defensor) i que ocorre m\xc3\xa9s sovint que el mat de dos alfils (Howell 1997:138).  D\'altra banda, Jeremy Silman inclou el mat amb dos alfils per\xc3\xb2 no el d\'alfil i cavall perqu\xc3\xa8 s\'ha trobat el darrer en la pr\xc3\xa0ctica nom\xc3\xa9s una vegada i el seu amic John Watson mai no se l\'ha trobat (Silman 2007:33,188).  Silman diu _NEWLINE_"...aprendre\'s b\xc3\xa9 aix\xc3\xb2 prendria un lapse significatiu de temps. Seria realment \xc3\xbatil passar moltes de les hores precioses que ha reservat per a estudiar escacs aprenent un final que es trobar\xc3\xa0 (com a m\xc3\xa0xim) nom\xc3\xa9s una o dues vegades en la seva vida?"_NEWLINE_Andy Soltis diu que mai no ha jugat aquest final i la majoria dels jugadors mai no el tindran sobre el tauler en la seva carrera.  Tanmateix, aprendre\'n la t\xc3\xa8cnica pot servir per aplicar-la en altres ocasions (Soltis 2010:13)._NEWLINE_Malgrat que el final de rei, alfil i cavall contra rei pot ser que mai no es trobi en les carreres d\'alguns escaquistes, un exemple notable de qu\xc3\xa8 pot oc\xc3\xb3rrer quan aix\xc3\xb2 passa una ocasi\xc3\xb3 important fou la vict\xc3\xb2ria de Tal Shaked sobre Aleksandr Moroz\xc3\xa9vitx a la pen\xc3\xbaltima ronda del Campionat del m\xc3\xb3n juvenil de 1997. Shaked sabia el patr\xc3\xb3 de mat correcte; i la seva vict\xc3\xb2ria el catapult\xc3\xa0 a ser Campi\xc3\xb3 del M\xc3\xb3n J\xc3\xbanior, mentre que unes taules li haurien impedit de guanyar el t\xc3\xadtol.'